Briti teadlased taotlevad luba luua loode, milles segatakse inimese ja lehma DNA.    Newcastle ülikooli ja Kings College uurimisrühm palus võimudelt vastava uurimuse jaoks kolmeaastast litsentsi, teatab BBC.    Inim-lehma embrüosid kasutataks tüveraku uurimiseks ja neil ei lastaks areneda vanemaks, kui viis päeva. Kriitikute sõnul on tegemist ikkagi ülimalt ohtliku ja üdini ebaeetilise katsega.    Tüverakud on kõigi elusrakkude  algrakud, viiepäevases lootes on neid suures koguses. Teoreetiliselt on tüverakku võimalik aretada ükskõik milliseks rakuks ja seda siis meditsiinilisel eesmärgil kasutada. Selle jaoks on aga tarvis loode tappa. Kriitikute sõnul ei saa olla loote hävitamine õigustatud teoreetilise võimalusega tulevikus meditsiinilist kasu saada.    Uuringute jaoks on tarvis tuhandeid looteid ning neid pole kuskilt võtta. Selle probleemi lahendamiseks ongi teadlased mõelnud välja võimaluse kasutada lehma munarakku.  Plaani kohaselt eemaldataks lehma munarakust lehma DNA ja asemele pannakse inimese DNA. Tulemuseks oleks 99,9 protsendi ulatuses inimloode.    Sisuliselt oleks aga ikkagi tegemist kahe liigi ristamisega.    Delfi.ee    NB! Bioeetika ekspert Calum MacKellar hoiatab, et taoline uurimus õõnestab inimeste ja loomade vahelist erinevust. Inimkonna ajaloos on looma ja inimese liigid olnud eraldi. Sedasorti protseduuris segatakse väga intiimsel tasandil looma loode ja inimkromosoomid ja sellega võib alata inimeste ja loomade vahelise erisuse kadumine.    MacKellar hoiatab, et taoline areng õõnestab ka inimväärikust ja inimõigusi.